b'\n_START_ARTICLE_\nForpaktning\n_START_PARAGRAPH_\nEn forpaktning er forholdet som oppst\xc3\xa5r n\xc3\xa5r et g\xc3\xa5rdsbruk leies ut til jordbruksdrift. Forpaktning omfatter utleie av jordbruksarealer, driftsbygninger og v\xc3\xa5ningshus eller bolig. Den som forpakter et g\xc3\xa5rdsbruk kalles en forpakter og leieforholdet reguleres av lov om forpakting av 1965. Loven krever bl.a. at det inng\xc3\xa5es en skriftlig leieavtale , og det skal avholdes skj\xc3\xb8nn ved inng\xc3\xa5elsen og avslutningen av et forpaktningsforhold._NEWLINE_Loven gjelder ikke ved forpakting av eiendom som er mindre enn fem dekar, n\xc3\xa5r forpakting er en del av arbeidsforhold og inntekten av eiendommen er en del av l\xc3\xb8nna, eller at leieforholdet g\xc3\xa5r inn under husleieloven. Forpaktningsloven gjelder heller ikke ved leie av jordbruksareal uten hus, alts\xc3\xa5 ren jordleie._NEWLINE_Skatteforpaktning er et forhold der private betaler konge eller kirke en fast sum for retten til \xc3\xa5 inndrive skatter og avgifter i et gitt omr\xc3\xa5de. Det har v\xc3\xa6rt hevdet at Irgensskj\xc3\xb8tet reelt sett er en skatteforpaktningskontrakt.'